Ο **Οδυσσέας Θ. Μπέτσος** (Θεσπρωτικό, 21 Σεπτεμβρίου 1930-11 Φεβρουαρίου 2011) ήταν Έλληνας δάσκαλος και συγγραφέας.

Βιογραφία
---------

Γεννήθηκε στο Θεσπρωτικό Πρέβεζας και μαθήτευσε στο Δημοτικό Σχολείο και το Γυμνάσιο της πόλης. Φοίτησε στην Παιδαγωγική Ακαδημία Ιωαννίνων, από όπου αποφοίτησε το 1951. Υπηρέτησε ως δάσκαλος σε διάφορα δημοτικά σχολεία της ευρύτερης περιοχής της Πρέβεζας. Ολοκλήρωσε τη μετεκπαίδευσή του στο Πανεπιστήμιο Αθηνών και συνέχισε να διδάσκει έως και το 1986, όταν συνταξιοδοτήθηκε. Ως δάσκαλος και, στη συνέχεια, ως διευθυντής δημοτικών σχολείων υπηρέτησε σε διάφορα δημοτικά σχολεία του Νομού Πρέβεζας, όπως και στο Γραφείο της Νομαρχιακής Επιθεώρησης Δημοτικής Εκπαίδευσης Πρέβεζας.

Συγγραφικό έργο
---------------

Μετά τη συνταξιοδότησή του ο Μπέτσος αφιερώθηκε στο συγγραφικό του έργο. Υπήρξε μέλος της πρώτης Συντακτικής Επιτροπής του περιοδικού *Πρεβεζάνικα Χρονικά*, τα οποία, από το 1978 και μέχρι τον θάνατό του, εμπλούτιζε συχνά με άρθρα ιστορικού και λαογραφικού, κυρίως, ενδιαφέροντος.

Δημοσίευσε, κυρίως, μελετήματα ποικίλων θεμάτων για την περιοχή Θεσπρωτικού. Μελέτησε, επίσης, την τοπική ιστορία της Πρέβεζας και την ιστορία της εκπαίδευσης του Νομού Πρέβεζας (όπως με εργασίες για τη Θεοφάνειο Σχολή), δημοσιεύοντας πολλές σχετικές εργασίες. Το έργο του πρέπει να θεωρηθεί ως ένα από τα σημαντικότερα για ολόκληρη την περιοχή της Πρέβεζας, η σπουδαιότητα του οποίου θα μπορούσε να συγκριθεί με αυτό του Ηλία Β. Βασιλά, ογκόλιθου της πρεβεζάνικης ιστοριογραφίας. Μια πρώτη, σύντομη, καταγραφή των δημοσιευμάτων του έγινε από τον συνάδελφό του Δημήτρη Παπαδημητρίου (1940-2022) και τον επιμελητή βιβλίων Michael Stork(D/R). 

Συνολικός κατάλογος της εργογραφίας του Οδυσσέα Μπέτσου δημοσιεύτηκε από τον Michael Stork το 2023, όπου καταγράφονται 10 μονογραφίες, 33 μελέτες και άρθρα σε περιοδικά και πάνω από 210 άρθρα σε εφημερίδες. Τα δημοσιεύματά του καλύπτουν κυρίως ιστορικά, λαογραφικά, εκπαιδευτικά και εκκλησιαστικά θέματα και δημοσιεύθηκαν ως επί το πλείστον σε περιοδικά και εφημερίδες της Πρέβεζας αλλά και της γενέτειράς του Θεσπρωτικού και της Αθήνας.

Παραπομπές
----------

1. 1 2 3 4  Νίκος Δ. Καράμπελας: «Πρεβεζάνικα Χρονικά : Ευρετήριο τευχών 1-50». *Πρεβεζάνικα Χρονικά. Ευρετήριο τευχών 1-50*. Ίδρυμα Ακτία Νικόπολις. ISBN-13 978-960-7660-25-1.
2. ↑  Stork, Michael (2011). «Οδυσσέας Θ. Μπέτσος (1930-2011). Σύντομο βιογραφικό και επιλογή εργογραφίας». *Πρεβεζάνικα Χρονικά* (Πρέβεζα) (47-78): 9-14. .
3. ↑  Stork, Michael (2023). *Εργογραφία Οδυσσέα Μπέτσου*. Θεσσαλονίκη. σελίδες 46–47.
4. ↑  Παπαδημητρίου, Δημήτρης (2011). «Οδυσσέας Θ. Μπέτσος (1930-11.2.2011)». *Εν Νικολιτσίω* (Αθήνα) (29): 23.
5. ↑  Stork, Michael (2023). *Εργογραφία Οδυσσέα Μπέτσου*. Θεσσαλονίκη. σελ. 46.
6. ↑  Stork, Michael (2011). «Οδυσσέας Θ. Μπέτσος (1930-2011). Σύντομο βιογραφικό και επιλογή εργογραφίας». *Πρεβεζάνικα Χρονικά* (Πρέβεζα) (47-78): 9-10. .
7. ↑  Παπαδημητρίου, Τάκης (2008). *Οι ... Μολυβοσπρώχτες μας. Ένας χρήσιμος, διαρκώς ανοιχτός κατάλογος*. **1**. Πρέβεζα. σελ. 12-20.
8. ↑  Stork, Michael (2023). *Εργογραφία Οδυσσέα Μπέτσου*. Θεσσαλονίκη. σελίδες 49–52.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ελλάδα
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **ΕΒΕ**: 24998
* **AA**: 90560
* **BiblioNet**: **75642**

 |

 |